নির্বাচনে বিপুল জয়! ক্রিকেট বোর্ডে কী পদ পাচ্ছেন প্রাক্তন এই তারকা?

ওয়েব ডেস্ক: কর্নাটক স্টেট ক্রিকেট অ্যাসোসিয়েশনের (Karnataka State Cricket Association) নতুন সভাপতি (President) নির্বাচিত হলেন প্রাক্তন ভারতীয় পেসার ভেঙ্কটেশ প্রসাদ (Venkatesh Prasad)। রবিবার অনুষ্ঠিত নির্বাচনে (KSCA Election) মোট ১৩০৭ জন সদস্য ভোট প্রদান করেন। এর মধ্যে ভেঙ্কটেশ প্রসাদ ৭৪৯-৫৫৮ ভোটে কেএন শঙ্খ কুমারকে পরাজিত করেন। এর জের বড় পদে নির্বাচিত হন তিনি।

তবে কর্নাটক স্টেট ক্রিকেট অ্যাসোসিয়েশনের নতুন প্রশাসন কমিটিতে শুধু ভেঙ্কটেশ প্রসাদ নয়, প্যানেলের চারটি মূল পদেও জয় ছিনিয়ে নিয়েছে তাঁর সমর্থিত প্রার্থীরা। নবনির্বাচিত সভাপতি ভেঙ্কটেশ প্রসাদ ছাড়াও কমিটির সচিব পদে নির্বাচিত হয়েছেন সন্তোষ মেনন, সহ-সভাপতি হচ্ছেন সুজিত সোমাসুন্দর, কোষাধ্যক্ষ হচ্ছেন বিএন মধুকর।

আরও পড়ুন: রোহিত, বিরাটকে ঘরোয়া টুর্নামেন্টে খেলতে বাধ্য করেছিল BCCI?

জানা গিয়েছে, রাজ্য ক্রিকেট বোর্ডের এই নির্বাচনে প্রসাদের প্যানেলের পক্ষে ছিলেন জাভাগল শ্রীনাথ, অনিল কুম্বলেরা। তাঁদের সমর্থনেই প্যানেলটি মূল চারটি পদে জয় ধরে রাখতে সক্ষম হয়। এছাড়া মহিলা ক্রিকেটার কাল্পনা ভেঙ্কটাচার, প্রাক্তন কর্নাটক উইকেটকিপার-ব্যাটার অমিনাশ বৈদ্য এবং আশীষ আমরলালরাও ব্যাঙ্গালোর জোনের প্রতিনিধি হিসেবে নির্বাচিত হয়েছেন।

নতুন সভাপতির দায়িত্ব যত বড়, চ্যালেঞ্জও ততটাই কঠিন। কারণ, সে রাজ্যের প্রধান ভেন্যু এম চিন্নাস্বামী স্টেডিয়ামে পদপিষ্টের ঘটনায় ১১ জনের মৃত্যু হয়। সেই ঘটনার পর থেকে কর্নাটকে আন্তর্জাতিক ক্রিকেট কার্যত উপেক্ষিত। এই অচলাবস্থা কাটিয়ে কর্নাটকে আবারও শীর্ষ স্তরের ক্রিকেট ফিরিয়ে আনাটাই হবে ভেঙ্কটেশ প্রসাদের সবচেয়ে বড় দায়িত্ব।